קריית יערים

קִרְיַת יְעָרִים, המוכרת גם בשם טֶלְז־סְטוֹן, היא מועצה מקומית בפרוזדור ירושלים, מערבית לאבו גוש ומזרחית לנווה אילן. המועצה מאופיינת באוכלוסייה דתית-חרדית, ובה מתגוררים למעלה מ-7,700 תושבים.
היישוב הוקם בשנות ה־70 ביוזמת הרב אליעזר סורוצקין ובמימון הנדבן האמריקאי אירווינג סטון, במטרה לשמש משכן לישיבת טלז – ישיבה ליטאית גדולה שמקורה בעיר טֶלז שבליטא, ושלאחר השואה המשיכה לפעול בקליבלנד שבארצות הברית, שם היא פועלת עד היום.

מקור השם
היישוב קריית יערים נקרא על-שם העיר המקראית בשם זה, המוזכרת בתנ"ך. זו הייתה אחת מארבע ערי הגבעונים שכרתו ברית עם בני ישראל ואליה הובא ארון הברית לאחר שהוחזר משבי הפלשתים. בפי הערבים נקרא המקום "דיר אל אזהאר", אולי על שם אלעזר בן אבינדב שלביתו הובא ארון הברית. סבורים כי בתל הנמצא בקרבת מקום נמצאים שרידי אותה עיר. היישוב הוקם על ידי הרב אליעזר סורוצקין שהיה חתנו של ראש הישיבה הרב אליהו מאיר בלוך ואחרי מלחמת העולם השנייה לקח על עצמו את הקמתה של הקריה כפרויקט חיים.

היסטוריה
בשנת 1933, היה איש העסקים היהודי מנשה אלישר מעורב ברכישת 600 דונם קרקע באזור אבו גוש, יחד עם סגן הקונסול הגרמני בירושלים ואיש הנדל"ן ג'וזף פסקל אלבינה, לאחר חמש שנות מאבקים משפטיים מול הבעלים הערביים של הקרקעות, נרשמה הקרקע על שמו של אלישר ו"חברת קריית יערים בע"מ". במטרה להקים במקום עיר גנים שתתוכנן על ידי האדריכל ריכרד קאופמן. התוכנית לא יצאה לפועל עקב המרד הערבי הגדול. ניסיונות לקדם את התוכנית לאחר מלחמת העולם השנייה לא צלחו, בגלל מחסור במים.
ממוזער|שמאל|250px|בניין ישיבת טלז סטון כשהיה נטוש, 3/07
ממוזער|שמאל|250px|אנדרטה לזכרו של האלוף דוד מרכוס (מיקי סטון) בקריית יערים (טלז-סטון)
בתחילת שנות ה-60 נקנה השטח על ידי הרב אליעזר סורוצקין, בנו של הרב זלמן סורוצקין, שכיהן כיושב ראש מועצת גדולי התורה של אגודת ישראל. את הכסף לקניית הקרקע תרם הנדבן היהודי אירווינג סטון.  מטרת המיזם הייתה להעתיק לישראל את ישיבת טלז - ישיבה ליטאית גדולה שמקורה בעיר טֶלז שבלליטא, ושפעלה לאחר השואה בקליבלנד שבארצות הברית, שם היא ממשיכה לפעול עד היום.  

בשנת 1975 הוקמה במקום שכונת מגורים דתית בשם "קריית טלז-סטון", טלז -
נלקח מהעיר הליטאית בה פעלה ישיבת טלז ההיסטורית, ו"סטון" – על שמו של הנדבן. מלכתחילה נועד המקום לשמש כקמפוס רחב ידיים לישיבת טלז שהייתה אמורה לעבור אליו מקליבלנד, וסביבה מגורים לתלמידים ולצוות. הישיבה הייתה אמורה להכיל 500 תלמידים. במהלך הקמת הקמפוס (שכלל בית מדרש גדול, מבני פנימיות, גן ובריכת שחיה) התגלעו מחלוקות בין הגורמים המעורבים, ובעקבות זאת לא הושלמה בניית בית המדרש והשלד הגדול שלו היה ניצב במרכז היישוב. 

בהמשך נבדקה פעילותה של עמותת "ישיבת טלז בישראל" בידי רשם העמותות, ונמצא כי היא והחברה "קריית טעלז אירווינג סטון שבקרית יערים בע"מ" נשלטו בפועל בידי בני משפחת סורוצקין. בפסק הדין ע"א 1657/17 של בית המשפט העליון נכתב כי "משפחת סורוצקין הפכה לבעלת קרקעות אשר נרכשו מכספי תרומות, שלא בהתאם למטרת רכישת הקרקעות ומבלי ששולמה בגינן תמורה", וכי הקרקעות נלקחו בניגוד לייעודן הציבורי.ע"א 1657/17 קריית טעלז אירווינג סטון שבקרית יערים בע"מ נ' ישיבת טלז בישראל, בית המשפט העליון, 29.6.2017חגי עמית, "בעזרת השם והפוליטיקה: הישיבה החרדית שרוצה להיהפך לעיר", TheMarker, 28 בפברואר 2014

עד לאמצע העשור השני של המאה ה-21, פעלה בעזרת הנשים ישיבת נווה ציון . במהלך שנת 2013 שופץ המבנה הנטוש בתרומתו של ר' דוד דרויש. הוא נחנך ערב ראש השנה תשע"ד ומאז שוכנת בו ישיבת באר יצחק.

בשנת 1989 הוקם ביישוב בית החלמה ליולדות המיועד ליולדות מהמגזר החרדי.

קריית יערים הוכרזה כמועצה מקומית בנובמבר 1992, וב-7 בינואר 1993 מונו חברי המועצה הראשונים, בהם דוד יפרח, שבאותו מעמד נבחר לכהן כראש המועצה הראשון.

ב-17 במרץ 2020, עקב שיעורי הדבקה גבוהים בנגיף הקורונה ביישוב, פורסם כי נשקלה הטלת סגר עליו. בעקבות ההחמרה, המועצה המקומית לקחה אחריות על הסגר ואכפה אותו עצמאית.
ממוזער|תל קריית יערים, בראש התל נראים המנזר והכנסייה של גבירתנו של ארון הברית. סביב לתל, בתי אבו גוש והישוב קריית יערים. מרחוק גבעת יערים ומאחוריה הר הטייסים ורמת רזיאל.|טקסט=תל קריית יערים, בראש התל נראים המנזר והכנסייה של גבירתנו של ארון הברית. סביב לתל, בתי אבו גוש והישוב קריית יערים. מרחוק גבעת יערים ומאחוריה הר הטייסים ורמת רזיאל.|285x285 פיקסלים

ראשי מועצה
 דוד יפרח: 7 בינואר 1993–1996
 אברהם רוזנטל: 20 באוגוסט 1996–2018
 יצחק רביץ: 20 בנובמבר 2018 – מכהן

ראו גם
 ישיבת מאורות התורה
 כפר הנוער קריית יערים
 בית הכנסת מאור חכמי המערב
 שלמה פפנהיים
 ישיבת באר יצחק

לקריאה נוספת
 כל מקום ואתר: הוצאת משרד הביטחון, 1995

קישורים חיצוניים



 ישראל רוזנסון, "קריית יערים - בעלה" על מקורות השם קריית יערים.
 תמונות וסקירה על הקמתה של קריית יערים באתר 'חלון אחורי', 10/2010.




הערות שוליים

*
קטגוריה:ישראל: מועצות מקומיות
קטגוריה:יישובים חרדיים בישראל
קטגוריה:אתרי המקרא
קטגוריה:ישראל: מועצות מקומיות במחוז ירושלים
קטגוריה:יישובים שהוקמו ב-1975
קטגוריה:ישראל: יישובים הקרויים על שם יישוב קדום